ব্যাংকের পরিবর্তে ব্রোকারেজ হাউসের মাধ্যমে আইপিও আবেদন গ্রহণের বিষয়টি ছিল বাজারের জন্য একটি ইতিবাচক ঘটনা। গত ২৫ মে থেকে ব্রোকারেজ হাউসের মাধ্যমে আইপিও আবেদন গ্রহণ শুরু হয়। আইপিও আবেদনে বিনিয়োগকারীদের বিড়ম্বনার অবসান ঘটেছে। এছাড়া বাংলাদেশ সিকিউরিটিজ এ্যান্ড এক্সচেঞ্জ কমিশন (বিএসইসি) ‘অল্টারনেটিভ ইনভেস্টমেন্ট রুল-২০১৫’ নামে নতুন রুল প্রণয়ন করেছে। মূলত প্রাইভেট ইক্যুয়িটি ও ভেঞ্চার ক্যাপিটাল ফাইন্যান্সের মাধ্যমে তালিকা বহির্ভূত কোম্পানিতে দীর্ঘমেয়াদি কৌশলগত বিনিয়োগের সুযোগ করে দিতেই এ বিধি প্রণয়ন করা হয়েছে। ‘পাবলিক ইস্যু রুল’ নামে নতুন একটি রুলের খসড়া অনুমোদন করেছে কমিশন। জনমত যাচাইয়ের এটি প্রকাশ করেছে কমিশন। পাবলিক ইস্যু রুলে আইপিওতে প্রিমিয়ামের জন্য বুক বিল্ডিং পদ্ধতিতে আবেদনের বিধান রাখাসহ আইপিওতে কোটা সংরক্ষণের বিষয়ে পরিবর্তন আনা হয়েছে। এছাড়া বেশকিছু সংশোধনীসহ মিউচুয়াল ফান্ড বিধিমালায় পরিবর্তনে খসড়া অনুমোদন দিয়েছে বিএসইসি। খসড়া বিধিমালায় মিউচুয়াল ফান্ডের পোর্টফোলিও মাসিক ভিত্তিতে নিজস্ব ওয়েবসাইটে প্রকাশ, বে-মেয়াদি ফান্ডের জন্য ট্রেডিং প্লাটফরম চালুর বিধান রাখা হয়েছে এতে। অন্যদিকে, লেনদেনের জন্য নতুন সফটওয়্যার সংযোজন করেও লেনদেন বিভ্রাট থেকে মুক্ত হতে পারেনি ঢাকা স্টক এক্সচেঞ্জ। কারিগরি ত্রুটির কারণে বেশ কয়েক দফা নির্ধারিত সময়ের চেয়ে অনেক দেরিতে লেনদেন শুরু হয়েছে ডিএসইতে। কারিগরি ত্রুটির কারণে ২০১৫ সালের ২৪ ও ২৫ মে, ১২ আগস্ট, ২২ নবেম্বর ও ২৬ নবেম্বর নির্ধারিত সময়ে লেনদেন শুরু করতে না পারেনি ডিএসই। এতে বিড়ম্বনায় পড়তে হয় সাধারণ বিনিয়োগকারীদের। ৩৫ কোটি টাকা ব্যয়ে ‘নেক্সট জেনারেশন’ নামে নতুন ট্রেডিং সফটওয়্যার ২০১৪ সালের ডিসেম্বরে সংযোজন করেছিল ডিএসই। প্রাথমিক গণপ্রস্তাবের (আইপিও) অনুমোদনের যথার্থতা নিয়ে বরাবরের মতো এবারও সমালোচনা ছিল। তারপরও ২০১৫ সালে ১২টি কোম্পানির আইপিও আবেদন সম্পন্ন হয়েছে। একটি পর্যালোচনায় দেখা গেছে, ২০১৫ সালের শুরুতে দেশের প্রধান পুঁজিবাজার ঢাকা স্টক এক্সচেঞ্জের (ডিএসই) প্রধান মূল্যসূচক (ডিএসইএক্স) ছিল ৪ হাজার ৮০০ পয়েন্টের ওপরে। আর এখন তা নেমে এসেছে ৪ হাজার ৫০০ পয়েন্টের ঘরে। অপরদিকে, বছরের বেশিরভাগ সময়জুড়েই লেনদেন ২০০ থেকে ৩০০ কোটি টাকার ঘরেই সীমাবদ্ধ ছিল।